Diari Oficial de la Generalitat Valenciana


Sumari del DOGV 4191, del 15-02-2002 (2002/1163)

RESOLUCIÓ de 14 de gener de 2002, del conseller d'Obres Públiques, Urbanisme i Transports, per la qual s'aprova definitivament el Pla Especial de Delimitació de Terrenys per a la Constitució de Patrimoni Públic de Sòl en l'Àrea Barranc de Silleta-Pino Blay, del terme municipal de Cheste.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4191

Data del DOGV
:   15-02-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/1163


Data del document
:   14-01-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Anàlisi jurídica

 Descriptors 

:   * Cheste
    * pla d'urbanisme
    * cultura regional

RESOLUCIÓ de 14 de gener de 2002, del conseller d'Obres Públiques, Urbanisme i Transports, per la qual s'aprova definitivament el Pla Especial de Delimitació de Terrenys per a la Constitució de Patrimoni Públic de Sòl en l'Àrea Barranc de Silleta-Pino Blay, del terme municipal de Cheste. [2002/X1163]
  
Vist l'expedient remés per la Conselleria d'Indústria i Comerç referit al Pla Especial de Delimitació de Terrenys per a la Constitució de Patrimoni Públic de Sòl en l'Àrea Barranc de Silleta-Pino Blay, del terme municipal de Cheste (València), i de conformitat amb els següents:
  
Antecedents de fet
  
Primer. El projecte es va sotmetre a informació pública mitjançant la publicació d'anuncis en el Diari Oficial de la Generalitat Valenciana número 4.029, de 26 de juny de 2001, i en el diari Las Provincias de València de 28 de juny de 2001. Després del pertinent període d'exposició pública, en el qual no es van presentar al·legacions, es va aprovar provisionalment per Resolució del conseller d'Indústria i Comerç, amb data de 27 de juliol de 2001.
  
Segon. El projecte consta de memòria amb annexos de relació de béns i drets i plànols de situació i de delimitació.
  
Tercer. Durant la tramitació de l'expedient s'ha sol·licitat informe amb data de 13 d'agost de 2001, als organismes que s'indiquen:
  
Divisió de Carreteres de la DG d'Obres Públiques de la COPUT.
  
Servei d'Explotació de Vies i Obres de la Diputació Provincial.
  
Ajuntament de Cheste.
  
El Servei d'Explotació de Vies i Obres de la Diputació Provincial ha emés informe amb data de 7 de novembre de 2001, que refereix la necessitat de consensuar amb aquesta administració la connexió de l'actuació amb la CV-384 i l'ordenació del tram afectat d'aquesta via.
  
Quart. El municipi de Cheste té el Pla General d'Ordenació Urbana homologat a la Llei 6/1994, de 15 de novembre, de la Generalitat Valenciana, reguladora de l'Activitat Urbanística, per Acord de la Comissió Territorial d'Urbanisme de València amb data de 6 d'octubre de 2000.
  
Cinqué. La Comissió Territorial d'Urbanisme de València, en sessió de 16 de novembre de 2001, va adoptar l'acord següent:
  
«Informar favorablement el Pla Especial de Delimitació de Terrenys per a la Constitució de Patrimoni Públic de Sòl en l'Àrea Barranc de Silleta-Pino Blay, del terme municipal de Cheste i elevar al conseller d'Obres Públiques, Urbanisme i Transports la proposada d'aprovació definitiva».
  
Fonaments de dret
  
Primer. La reserva de terrenys per a la constitució de patrimoni públic de sòl està expressament regulada en l'article 99 de la Llei 6/1994, de 15 de novembre, de la Generalitat Valenciana, reguladora de l'Activitat Urbanística (LRAU).
  
Segon. Respecte a la tramitació ha sigut correcta, de conformitat amb el que estableixen els articles 38, 42 i 43 de la LRAU.
  
La documentació està completa, a l'efecte del compliment del que preceptuen els articles 24 i 27 del text urbanístic mencionat.
  
La present actuació està promoguda per la Generalitat Valenciana i l'Ajuntament de Cheste, d'acord amb el conveni redactat a l'efecte i l'execució material d'aquesta està delegada per la Conselleria d'Indústria i Comerç a l'empresa pública SEPIVA, SA.
  
Tercer. Quant al fons de l'assumpte, l'objecte del pla especial és la delimitació d'una àrea de sòl urbanitzable per a la constitució de patrimoni públic de sòl, d'acord amb les determinacions previstes en l'article 99 de la Llei 6/1994, de 15 de novembre, de la Generalitat Valenciana, reguladora de l'Activitat Urbanística.
  
L'àmbit afectat ?que està adscrit al sòl urbanitzable pel planejament vigent en el municipi- té una superfície de 192.897 m2 i està situat a l'oest del nucli urbà, i que limita al nord amb la CV-384, a l'est, amb la zona de reserva del nou traçat de la CV-50, i al sud i oest, amb els camins del barranc de Silleta i Pino Blay, respectivament.
  
El fi últim de l'actuació és disposar de terrenys per a ús industrial que facen viable la implantació d'indústries i serveis per a la zona, en particular, el trasllat d'aquelles situades dins del nucli urbà.
  
Quart. La utilitat pública i l'interés general de l'actuació es desprén del contingut d'aquesta i de la seua conveniència per al desenvolupament econòmic i social de la comarca i estan garantides per ser el promotor la Generalitat Valenciana. L'aprovació del present pla especial implica per si mateixa la declaració d'utilitat pública i la necessitat d'ocupació a l'efecte d'expropiació, d'acord amb l'article 181 del Decret 201/98, de 15 de desembre, de la Generalitat Valenciana, pel qual s'aprova el Reglament de Planejament de la Comunitat Valenciana.
  
Cinqué. Per tot allò que s'ha exposat, les determinacions contingudes en el projecte es consideren correctes des del punt de vista de les exigències de la política urbanística i territorial de la Generalitat, tal com s'arreplega en l'article 40 de la Llei 6/1994, de 15 de novembre, de la Generalitat Valenciana, reguladora de l'Activitat Urbanística.
  
Sisé. El conseller d'Obres Públiques, Urbanisme i Transports és l'òrgan competent per a resoldre sobre l'aprovació definitiva de plans especials promoguts per administracions no municipals, de conformitat amb el que disposa l'article 39, per remissió dels articles 54 i 55.1, de la Llei 6/1994, de 15 de novembre, de la Generalitat Valenciana, reguladora de l'Activitat Urbanística, en relació amb l'article 6.D del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Vistos els preceptes legals citats i la resta de general i pertinent aplicació, i de conformitat amb l'acord de la Comissió Territorial d'Urbanisme de València, resolc:
  
Aprovar definitivament el Pla Especial de Delimitació de Terrenys per a la Constitució de Patrimoni Públic de Sòl en l'Àrea Barranc de Silleta-Pino Blay, del terme municipal de Cheste.
  
La present resolució entrarà en vigor el mateix dia de la seua publicació en el Diari Oficial de la Generalitat Valenciana. La dita publicació excusa de la seua notificació individualitzada, de conformitat amb el que estableix l'article 59.2 de la LRAU.
  
Contra la present resolució, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o de la publicació d'aquesta, de conformitat amb el que preveuen els articles 10 i 46 de la Llei reguladora de la Jurisdicció Contenciosa Administrativa, de 13 de juliol de 1998. Tot això sense perjudici que s'hi puga exercir qualsevol altre recurs que s'estime oportú.